text: Pansermine fundet og sprængt i luften
  06 august 2015 kl. 13.56
  En gammel pansermine blev torsdag eftermiddag fundet ved Horsens. Efter undersøgelser sprængte ammunitionsrydningstjenesten minen i luften.
  En gammel pansermine, der formentlig stammer fra 2. Verdenskrig, blev torsdag eftermiddag fundet på Lovbyvej ved Horsens. Det var en privatperson, der fandt minen med en metaldetektor.
  Sydøstjyllands Politi oplyser, at området i en periode var spærret, mens ammunitionsrydningstjenesten undersøgte minen for sprængstof.
  - Ammunitionsrydningstjenesten valgte at sprænge minen, men det viste sig, at den ikke indeholdt noget sprængstof, forklarer vagtchef Bent Hedeager Nielsen.
  Alle afspærringer blev efterfølgende ophævet.
  